Nordsjællands Politi i Frederikssund ligger inde med to henvendelser fra to forskellige forældre, hvor deres piger på henholdsvis 9 og 11 år er blevet antastet af en mand i S-toget på strækningen mellem Frederikssund og Ølstykke Station.

Den første henvendelse fik politiet tirsdag morgen og den omhandler en episode mandag eftermiddag kl. 15.10. Her tog en 11-årig pige fra Ølstykke toget fra Frederikssund med sin cykel. Ifølge politiet, så satte hun sig i cykelkupéen, hvor en mand - også med cykel - valgte at tage plads ved siden af hende.

"Han spurgte pigen, hvor gammel hun var, og han aede hende også på kinden. Pigen fortalte, at hun ikke havde lyst til at snakke, hvilket fik manden til at sætte sig ind i en anden vogn. Da hun stod af på Ølstykke Station, så skulle manden også pludselig af," fortæller Henrik Duus.

I facebook-gruppen "Egedal nyt" har moren til den 11-årige pige lagt et opslag op, hvor det fremgår, at manden cyklede efter pigen, men det er ikke den forklaring, som pigen ifølge politiet har givet.



Vil ikke kommentere på Facebook-opslag

"Jeg vil ikke kommentere, hvad der er blevet skrevet på Facebook. Jeg kan kun forholde mig til, hvad pigen har sagt til os. Her lyder forklaringen, at manden ikke fulgte efter hende," siger Henrik Duus, specialkonsulent hos Nordsjællands Politi.

Han oplyser, at politiet har fået et signalement af manden. Han beskrives til at være udlænding, cirka 40 år gammel, cirka 175 cm. høj, almindelig af bygning med sort kort hår og skægstubbe. Han var iført mørkt tøj og havde en skuldertaske. Derudover talte manden gebrokkent dansk.

Signalementet og opslaget på Facebook fik tirsdag en anden mor til at kontakte Nordsjællands Politi.

Hun kunne oplyse, at hendes 9-årige pige blev udsat for en tilsvarende episode mandag den 1. februar.

"Forklaringen går på, at hendes pige tog toget fra Frederikssund til Ølstykke, og på strækningen valgte en mand med cykel at henvende sig til hende i den bagerste vogn. Han rykkede tæt på pigen og aede hende på kinden, hvorefter han sagde "Er du bange. Det skal du ikke være". Den 9-årige pige stod af på Ølstykke Station. Det gjorde manden også, men pigen blev hentet af sin mor," siger Henrik Duus.



Signalement matcher

Signalementet matcher i øvrigt på manden, som var involveret i episoden med den 11-årige pige. Han beskrives til at være 30-40 år gammel, 180 cm. høj, almindelig af bygning, iført mørkt tøj med hvid jakke og med skægstubbe. Han beskrives som udenlandsk og bar en skuldertaske.

Henrik Duus oplyser, at politiet ikke umiddelbart har tænkt sig at gennemse eventuelle videoovervågningsoptagelser fra S-togene.

"Vi har registreret de to henvendelser som en "hændelse", og vi foretager os ikke umiddelbart yderligere i sagen," siger han.

